**AIŠKINAMASIS RAŠTAS**

## PRIE SAVIVALDYBĖS TARYBOS SPRENDIMO ,,DALINIO FINANSAVIMO SKYRIMO VIENBUČIAMS, DVIBUČIAMS IR DAUGIABUČIAMS GYVENAMIESIEMS NAMAMS PRIJUNGTI PRIE KLAIPĖDOS MIESTO GERIAMOJO VANDENS TIEKIMO IR NUOTEKŲ TVARKYMO INFRASTRUKTŪROS TVARKOS aPRAŠO PATVIRTINIMO“ PROJEKTO

2019 m. lapkričio 27 d.

**1. Sprendimo projekto esmė, tikslai ir uždaviniai**

Šiuo sprendimo projektu prašome patvirtinti Dalinio finansavimo skyrimo vienbučiams, dvibučiams ir daugiabučiams gyvenamiesiems namams prijungti prie Klaipėdos miesto geriamojo vandens tiekimo ir nuotekų tvarkymo infrastruktūros tvarkos aprašą.

Tikslas – tinkamai įgyvendinti Europos Sąjungos direktyvą 91/271/EEB „Dėl miestų nuotekų valymo“ ir sumažinti aplinkos taršą.

Tikslui pasiekti keliami šie uždaviniai:

 paskatinti Klaipėdos miesto gyventojus (vienbučių, dvibučių ir daugiabučių namų savininkus) jungtis prie centralizuotų geriamojo vandens tiekimo ir nuotekų tvarkymo tinklų, prisijungimo darbams teikiant dalinį finansavimą.

**2. Projekto rengimo priežastys ir kuo remiantis parengtas sprendimo projektas**

Miesto nuotekų valymo direktyvą 91/271/EEB yra viena iš pagrindinių vandens politikos priemonių Europoje, kuria siekiama apsaugoti aplinką nuo neigiamo miesto nuotekų poveikio ir nuo biologiškai skaidomų gamybinių nuotekų iš maisto pramonės sektoriaus. Direktyva reikalaujama tinkamai surinkti nuotekas, taip pat reglamentuojamas nuotekų išleidimas, nurodant būtinąjį taikytiną valymo būdą ir nustatant didžiausias pagrindinių išleidžiamų teršalų (organinių medžiagų ir maistinių medžiagų) ribines vertes. .

Klaipėdos miesto savivaldybės administracijos vadovybės 2019 m. gegužės 14 d. einamojo pasitarimo protokolinis pavedimas, Miesto ūkio departamento 2019 m. gegužės 14 d. skyrių vadovų pasitarimo protokolinis pavedimas.

Klaipėdos mieste yra 266 namai, kuriems yra techninė galimybė teikti vandens tiekimo ir nuotekų tvarkymo paslaugas, tačiau gyventojai nesijungia prie centralizuotų tinklų, nors 94 namai vartoja centralizuotai tiekiamą vandenį, bet prie nuotekų tinklų nesijungia. 137 namai nesinaudoja vandens tiekimo paslauga, nors šių namų nuotekos tvarkomos centralizuotai. Iš viso gaunasi 497 namai, kuriems galėtų būti skiriamas dalinis finansavimas, jeigu savininkai apsispręstų jungtis prie centralizuotų tinklų ir dėl finansavimo kreiptųsi į savivaldybę.

Sprendimo projektas parengtas vadovaujantis Vietos savivaldos įstatymo 6 straipsnio 28, 30 ir 36 punktais, 16 straipsnio 2 dalies 38 punktu, Geriamojo vandens tiekimo ir nuotekų tvarkymo įstatymo 12 straipsnio 2 dalimi

**3. Kokių rezultatų laukiama**

Teikiant finansinę paskatą, paskatinti namus jungtis prie miesto centralizuoto vandentiekio ir nuotekų sistemos. Apsaugoti aplinką nuo išleidžiamų neišvalytų nuotekų poveikio, siekiant, kad išleidžiamos nuotekos būtų išvalytos pagal nustatytus reikalavimus. Direktyvos įgyvendinimas siekiant aplinkos apsaugos tikslų, nustatytų ES dėl kokybiškos vandenvalos.

**4. Sprendimo projekto rengimo metu gauti specialistų vertinimai**

 Sprendimo projektui atliktas antikorupcinis vertinimas. Aprašo projektas derintas su AB „Klaipėdos vanduo“, atsižvelgta į pastabas.

**5**. **Lėšų poreikis sprendimo įgyvendinimui**

 Planuojama, jog 2020 m. lėšų poreikis galėtų siekti 20 000 Eur., suteikiant maksimalią finansinę paramą 20-čiai namų. Tikslesnį lėšų poreikį bus galima nustatyti gavus prašymus iš siekiančių gauti dalinį finansavimą.

**6. Galimos teigiamos ir neigiamos priimto sprendimo pasekmės**

Namų savininkai aktyviau jungsis prie centralizuotų tinklų ir naudosis viešojo vandens tiekėjo teikiamomis centralizuoto vandens tiekimo ir nuotekų šalinimo paslaugomis, taip mažindami aplinkos taršą.

 Sprendimo įgyvendinimui reikalingos savivaldybės biudžeto lėšos.

**7. Prie sprendimo projekto pridedami**

1. Klaipėdos miesto savivaldybės administracijos vadovybės 2019 m. gegužės 14 d. einamojo pasitarimo protokolo Nr. DD1-17 kopija, 2 lapai;

2. Miesto ūkio departamento 2019 m. gegužės 14 d. skyrių vadovų pasitarimo protokolas Nr. DD3-25, 1 lapas;

Miesto ūkio departamento direktorius Liudvikas Dūda